લગભગ ૧૨.૮ કિલોમીટરની આ સ્પર્ધા છે, પણ એમાં અવરોધોની ઇન્ટેન્સિટી જબરજસ્ત છે. ક્યાંક એકાદ કિલોમીટર જેટલો ભાગ ઘૂંટણ સમાણા કાદવમાં ચાલીને પાર કરવાનો હોય તો ક્યાંક કાદવથી દોઢેક ફૂટ ઉપર કાંટાળા તાર લગાવ્યા હોવાથી કાદવમાં રેંગતાં-રેંગતાં જવાનું. ક્યાંક આગમાંથી ચાલીને જવાનું તો ક્યાંક સીધો સ્લોપ ચડીને જવાનું. વીસથી ચાલીસ ફૂટ ઊંચી નેટ પર ચડવા-ઊતરવાનું તો ક્યાંક ભૂગર્ભમાં જતી ટનલમાં ઊતરીને પછી બહાર આવવાનું. રેસમાં અમુક પૅચ એવો પણ આવે જેમાં એકદમ ધુમ્મસથી ધૂંધળા અને એક ફૂટ દૂરનું પણ ન દેખાય એવા વાતાવરણમાંથી પસાર થવાનું હોય. અમુક જગ્યાએ ટાયરની બનેલી લાંબી ટનલમાંથી પસાર થવાનું આવે તો ક્યાંક બર્ફીલા પાણીમાં તરીને બીજા કાંઠે જવાનું આવે. બરફમાં લાંબી સફર કરી આવ્યા પછી ઇલેક્ટિÿક કરન્ટ પસાર થતા હોય એવા તારની ભુલભુલૈયા પાર કરવાની. આવાં લગભગ ૨૫ સ્ટેજમાંથી પાર ઊતરો ત્યારે જઈને રેસ પૂરી થાય.